Author: MH Invest
Last saved by: patrik.bohmer

Návrh na zmenu účelu použitia nevyčerpaných kapitálových výdavkov, ktoré možno použiť v nasledujúcich rozpočtových rokoch

Najvyšší súd Slovenskej republiky v súlade s ustanovením § 8 ods. 6 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení zákona č. 465/2008 Z.z. listom č. Spr. 1366/2010 z 19. novembra 2010 oznámil Ministerstvu financií Slovenskej republiky výšku kapitálových výdavkov 3 386 €, ktoré použije v budúcom rozpočtovom roku. Na základe uvedeného oznámenia Ministerstvo financií Slovenskej republiky rozpočtovým opatrením č. 9 (č. MF/028876/2010-441) – viazalo rozpočtové prostriedky – kapitálové výdavky na zdroji 1319 v sume 3 386 € rozpísané na Program 08L Organizácia súdnictva a postavenie sudcov – 20138 Nákup kancelárskej techniky. Rozpočtovým opatrením 
č. 1 z 25. mája 2011 Ministerstvo financií Slovenskej republiky povolilo rozpočtovej kapitole Najvyšší súd Slovenskej republiky prekročiť záväzné ukazovatele štátneho rozpočtu na rok 2011, schválené zákonom č. 498/2010 Z. z. o štátnom rozpočte na rok 2011, na program 08L Organizácia súdnictva a postavenie sudcov, v ktorom sú rozpísané rozpočtové prostriedky pre Kanceláriu Súdnej rady Slovenskej republiky. 

Podľa § 32 ods. 1 a § 32 ods. 3 zákona č. 385/2000 Z.z. o sudcoch a prísediacich a o zmene a doplnení niektorých zákonov v znení zákona č. 33/2011 Z.z. sudca je povinný počas celého obdobia výkonu funkcie sudcu deklarovať svoje majetkové pomery a majetkové pomery svojho neplnoletého dieťaťa a manžela, ktorý s ním žije v domácnosti, a to aj vtedy, ak manželia uzavreli dohodu o zúžení alebo rozšírení zákonom určeného rozsahu bezpodielového spoluvlastníctva alebo o správe spoločného majetku

a) do 30 dní odo dňa, keď sa ujal výkonu funkcie sudcu,
 
b) do 31. marca každého kalendárneho roka pôsobenia vo funkcii sudcu.

Sudca je podľa § 31 ods. 1 zákona č. 385/2000 Z.z. v znení zákona č. 33/2011 Z.z. povinný podať do 30 dní odo dňa, keď sa ujal funkcie sudcu, a počas jej výkonu vždy do 31. marca každého kalendárneho roka súdnej rade písomné vyhlásenie, v ktorom uvedie,

a) či spĺňa podmienky podľa § 23,

b) aké funkčné alebo iné požitky mu plynú z činností a funkcií podľa § 23,

c) zoznam jemu blízkych osôb, ktoré sú sudcami, zamestnancami súdov alebo ministerstva vrátane rozpočtových alebo príspevkových organizácií v pôsobnosti ministerstva, 
a to v rozsahu meno, priezvisko, funkčné zaradenie a označenie inštitúcie.

Z dôvodu spracovania predložených majetkových priznaní a písomných vyhlásení sudcov, s prihliadnutím k novele zákona o sudcoch a prísediacich (zákon č. 33/2011 Z.z.), ktorou došlo k rozšíreniu rozsahu údajov, ktoré musí sudca uvádzať v majetkovom priznaní a ktorá nadobudla účinnosť 1. mája 2011, vyplynula pre Kanceláriu Súdnej rady Slovenskej republiky potreba zabezpečenia aktualizácie softvérového vybavenia, nevyhnutného na spracovanie majetkových priznaní sudcov, ich vyhodnotenie a zverejnenie. Z toho dôvodu Kancelária Súdnej rady Slovenskej republiky predložila Najvyššiemu súdu Slovenskej republiky žiadosť o zmenu účelu použitia nevyčerpaných kapitálových výdavkov z roku 2009, ktoré možno použiť v nasledujúcich rozpočtových rokoch. 
Zmeniť účel použitia výdavkov, ktoré možno použiť v nasledujúcich rozpočtových rokoch, môže v súlade s ustanovením § 8 ods. 4 poslednej vety zákona č. 523/2004 Z.z. len vláda Slovenskej republiky. V súlade s vyššie citovaním ustanovením predkladá Najvyšší súd Slovenskej republiky na rokovanie vlády návrh na zmenu účelu použitia nevyčerpaných kapitálových výdavkov v rozpočte kapitoly Najvyšší súd Slovenskej republiky na rok 2011, rozpísaných pre Kanceláriu Súdnej rady Slovenskej republiky na programe 08L Organizácia súdnictva a postavenie sudcov v sume 3 386,-€, ktoré budú použité na obstaranie aktualizácie softvérového vybavenia nutného na spracovanie majetkových priznaní sudcov.